STARPTAUTISKS NOLĪGUMS

starp Eiropas Savienību, no vienas puses, un Ziemeļmaķedonijas Republiku, no otras puses, par Ziemeļmaķedonijas dalību Savienības pētniecības un inovācijas pamatprogrammā “Apvārsnis Eiropa”





Eiropas Komisija (turpmāk “Komisija”) Eiropas Savienības vārdā,

no vienas puses,

un

Ziemeļmaķedonijas Republikas valdība (turpmāk “Ziemeļmaķedonija”),

no otras puses,

turpmāk “Puses”,

TĀ KĀ Protokolā Stabilizācijas un asociācijas nolīgumam starp Eiropas Kopienām un to dalībvalstīm, no vienas puses, un Bijušo Dienvidslāvijas Maķedonijas Republiku, no otras puses, saistībā ar Pamatnolīgumu starp Eiropas Kopienu un Bijušo Dienvidslāvijas Maķedonijas Republiku, ar ko nosaka vispārējos principus Bijušās Dienvidslāvijas Maķedonijas Republikas dalībai Kopienas programmās (1), ir paredzēts, ka īpaši noteikumi un nosacījumi saistībā ar Bijušās Dienvidslāvijas Maķedonijas Republikas dalību katrā konkrētajā programmā, jo īpaši maksājamais finanšu ieguldījums, tiek noteikts nolīgumā, ko saprašanās memoranda (2) veidā noslēdz starp Komisiju un Ziemeļmaķedonijas kompetentajām iestādēm;

TĀ KĀ Eiropas Savienības pētniecības un inovācijas pamatprogramma “Apvārsnis Eiropa” tika izveidota ar Eiropas Parlamenta un Padomes Regulu (ES) 2021/695 (3) (turpmāk “programma “Apvārsnis Eiropa” ”);

ŅEMOT VĒRĀ Eiropas Savienības centienus apvienot spēkus ar tās starptautiskajiem partneriem un vadīt pasākumus reaģēšanai uz globāliem izaicinājumiem saskaņā ar rīcības plānu cilvēkiem, planētai un labklājībai, kas noteikts Apvienoto Nāciju Organizācijas stratēģijā “Pārveidosim mūsu pasauli: ilgtspējīgas attīstības programma 2030. gadam”, un atzīstot, ka pētniecība un inovācija ir vieni no galvenajiem virzītājspēkiem un būtiski instrumenti uz inovāciju orientētai ilgtspējīgai izaugsmei, ekonomikas konkurētspējai un pievilcīgumam;

ATZĪSTOT vispārējos principus, kas izklāstīti Regulā (ES) 2021/695;

ATZĪSTOT atjaunotās Eiropas Pētniecības telpas mērķus radīt kopīgu zinātnes un tehnoloģiju telpu, izveidot vienotu tirgu pētniecībai un inovācijai, veicināt un atvieglot sadarbību starp universitātēm, paraugprakses apmaiņu un pievilcīgas pētnieku karjeras, atvieglot pārrobežu un starpnozaru pētnieku mobilitāti, veicināt zinātnisko zināšanu un inovāciju brīvu apriti, sekmēt akadēmiskās brīvības un zinātniskās pētniecības brīvības ievērošanu, atbalstīt zinātniskās izglītības un komunikācijas pasākumus, kā arī veicināt iesaistīto ekonomiku konkurētspēju un pievilcīgumu un ka asociētās valstis ir vieni no galvenajiem partneriem šajos centienos;

UZSVEROT tādu Eiropas partnerību nozīmi, kuras atsevišķas no Eiropas steidzamākajām problēmām risina, izmantojot saskaņotas pētniecības un inovācijas iniciatīvas, kas sniedz ievērojamu ieguldījumu to Eiropas Savienības prioritāšu īstenošanā pētniecības un inovācijas jomā, kurām ir nepieciešama kritiskā masa un ilgtermiņa redzējums, un to, cik svarīga ir asociēto valstu līdzdalība šajās partnerībās;

TĀ KĀ ir izrādījies, ka pētniecībai un inovācijai ir ļoti liela nozīme tādu sadarbības veicināšanā un kopīgu pētniecības un inovācijas projektu finansēšanā Rietumbalkānos, kuri dod abām pusēm iespēju piekļūt izcilībai, zināšanām, inovācijai, tīkliem un pētniecības resursiem. Tā ir sniegusi vērtīgas iespējas tautas attīstībai, palielinot iespēju kopīgi rast veiksmīgus risinājumus reģionāliem un globāliem izaicinājumiem.

CENŠOTIES noteikt abpusēji izdevīgus nosacījumus, lai radītu pienācīgas darbvietas, stiprinātu un atbalstītu Pušu inovācijas ekosistēmas, palīdzot uzņēmumiem ieviest jauninājumus un paplašināties Pušu tirgos un veicinot inovāciju ieviešanu, izvēršanu un pieejamību, tostarp spēju veidošanas pasākumus;

ATZĪSTOT, ka dalībai vienai otras pētniecības un inovācijas programmās būtu jāsniedz abpusēji ieguvumi; vienlaikus atzīstot, ka Puses patur tiesības ierobežot vai noteikt nosacījumus dalībai to pētniecības un inovācijas programmās, tostarp un jo īpaši attiecībā uz darbībām, kas ir saistītas ar to stratēģiskajiem aktīviem, interesēm, autonomiju vai drošību;

ŅEMOT VĒRĀ Pušu kopīgos mērķus, vērtības un ciešās saiknes pētniecības un inovācijas jomā, kas iepriekš tika izveidotas ar asociācijas nolīgumiem par dalību nākamajās pamatprogrammās, un atzīstot Pušu kopīgo vēlmi turpināt attīstīt, stiprināt, stimulēt un paplašināt savstarpējās attiecības un sadarbību šajā jomā,

IR VIENOJUŠĀS ŠĀDI.

1. pants Asociācijas darbības joma 1. Ziemeļmaķedonija kā asociētā valsts piedalās un sniedz ieguldījumu visās daļās, kas veido pētniecības un inovācijas pamatprogrammu “Apvārsnis Eiropa” (turpmāk “programma “Apvārsnis Eiropa” ”), kura minēta Regulas (ES) 2021/695 jaunākās redakcijas 4. pantā un tiek īstenota, izmantojot īpašo programmu, kas izveidota ar Lēmumu (ES) 2021/764 (4) (tā jaunākajā redakcijā), un izmantojot finansiālu ieguldījumu Eiropas Inovāciju un tehnoloģiju institūtā. 2. Eiropas Parlamenta un Padomes Regulu (ES) 2021/819 (5) un Lēmumu (ES) 2021/820 (6) to jaunākajā redakcijā piemēro Ziemeļmaķedonijas tiesību subjektu dalībai zināšanu un inovāciju kopienās.

2. pants Noteikumi par dalību programmā “Apvārsnis Eiropa” 1. Ziemeļmaķedonija piedalās programmā “Apvārsnis Eiropa” saskaņā ar nosacījumiem, kas paredzēti Protokolā Stabilizācijas un asociācijas nolīgumam starp Eiropas Kopienām un to dalībvalstīm, no vienas puses, un Bijušo Dienvidslāvijas Maķedonijas Republiku, no otras puses, saistībā ar Pamatnolīgumu starp Eiropas Kopienu un Bijušo Dienvidslāvijas Maķedonijas Republiku, ar ko nosaka vispārējos principus Bijušās Dienvidslāvijas Maķedonijas Republikas dalībai Kopienas programmās, un saskaņā ar noteikumiem, kas izklāstīti šajā nolīgumā, šā nolīguma 1. pantā minētajos tiesību aktos, kā arī visos pārējos noteikumos, kas attiecas uz programmas “Apvārsnis Eiropa” īstenošanu, to jaunākajā redakcijā. 2. Ja vien šā panta 1. punktā minētajos noteikumos nav paredzēts citādi, arī saistībā ar Regulas (ES) 2021/695 22. panta 5. punkta īstenošanu, Ziemeļmaķedonijā iedibināti tiesību subjekti var piedalīties programmas “Apvārsnis Eiropa” netiešajās darbībās saskaņā ar nosacījumiem, kas ir līdzvērtīgi tiem, kurus piemēro Eiropas Savienībā iedibinātiem tiesību subjektiem, tostarp nosacījumu ievērot Eiropas Savienības ierobežojošos pasākumus (7). 3. Pirms Komisija pieņem lēmumu par to, vai Ziemeļmaķedonijā iedibināti tiesību subjekti ir tiesīgi piedalīties darbībā, kura ir saistīta ar Eiropas Savienības stratēģiskajiem aktīviem, interesēm, autonomiju vai drošību, saskaņā ar Regulas (ES) 2021/695 22. panta 5. punktu, Komisija var pieprasīt konkrētu informāciju vai garantijas, piemēram: a) informāciju par to, vai Eiropas Savienībā iedibinātiem tiesību subjektiem ir vai tiks pretī nodrošināta piekļuve esošām un plānotām Ziemeļmaķedonijas programmām, pasākumiem, projektiem, instrumentiem vai to daļām, kas līdzvērtīgas attiecīgajai programmas “Apvārsnis Eiropa” darbībai; b) informāciju par to, vai Ziemeļmaķedonijā ir ieviests ieguldījumu izvērtēšanas valsts mehānisms un garantijas, ka Ziemeļmaķedonijas iestādes ziņos Komisijai un konsultēsies ar Komisiju par visiem iespējamiem gadījumiem, kad, piemērojot šādu mehānismu, tās ir uzzinājušas par to, ka ārpus Ziemeļmaķedonijas iedibināta struktūra vai no citas valsts kontrolēta Ziemeļmaķedonijas struktūra plāno investēt Ziemeļmaķedonijā iedibinātā tiesību subjektā, kurš ir saņēmis programmas “Apvārsnis Eiropa” finansējumu tādu darbību veikšanai, kas saistītas ar Eiropas Savienības stratēģiskajiem aktīviem, interesēm, autonomiju vai drošību, vai plāno pārņemt šādu Ziemeļmaķedonijas tiesību subjektu, ar nosacījumu, ka Komisija iesniedz Ziemeļmaķedonijai attiecīgo Ziemeļmaķedonijā iedibināto tiesību subjektu sarakstu pēc dotāciju nolīgumu parakstīšanas ar šiem subjektiem; un c) garantijas, ka nevienam no rezultātiem, tehnoloģijām, pakalpojumiem un produktiem, ko attiecīgo darbību ietvaros izstrādājuši Ziemeļmaķedonijā iedibināti subjekti, darbības laikā un četrus gadus pēc darbības beigām netiks piemēroti ierobežojumi eksportēšanai uz ES dalībvalstīm. Ziemeļmaķedonija katru gadu darbības laikā un četrus gadus pēc darbības beigām dalīsies ar atjauninātu to elementu sarakstu, uz kuriem attiecas valsts eksporta ierobežojumi. 4. Ziemeļmaķedonijā iedibināti tiesību subjekti var piedalīties Kopīgā pētniecības centra (JRC) darbībās saskaņā ar noteikumiem, kas ir līdzvērtīgi tiem, kurus piemēro Eiropas Savienībā iedibinātiem tiesību subjektiem, ja vien nav nepieciešami ierobežojumi, lai nodrošinātu atbilstību tās dalības darbības jomai, kas izriet no šā panta 2. un 3. punkta īstenošanas. 5. Ja Eiropas Savienība īsteno programmu “Apvārsnis Eiropa”, piemērojot Līguma par Eiropas Savienības darbību 185. un 187. pantu, Ziemeļmaķedonija un Ziemeļmaķedonijas tiesību subjekti var piedalīties juridiskajās struktūrās, kas izveidotas saskaņā ar minētajiem noteikumiem, atbilstīgi Eiropas Savienības tiesību aktiem, kas ir vai tiks pieņemti par šo juridisko struktūru izveidi. 6. Ziemeļmaķedonijas pārstāvjiem ir tiesības piedalīties kā novērotājiem bez balsstiesībām Lēmuma (ES) 2021/764 14. pantā minētajā komitejā tādu jautājumu izskatīšanā, kas attiecas uz Ziemeļmaķedoniju. Balsošanas laikā šīs komitejas sanāk bez Ziemeļmaķedonijas pārstāvju klātbūtnes. Ziemeļmaķedonija tiek informēta par rezultātiem. Šajā punktā minētā dalība notiek tādā pašā veidā kā Eiropas Savienības dalībvalstu pārstāvju dalība, tas attiecas arī uz informācijas saņemšanas un dokumentēšanas procedūrām. 7. Ziemeļmaķedonijas tiesības uz pārstāvību un dalību Eiropas Pētniecības telpas jautājumu komitejā un tās apakšgrupās ir tās tiesības, ko piemēro asociētajām valstīm. 8. Ziemeļmaķedonijas pārstāvjiem ir tiesības piedalīties kā novērotājiem JRC valdē bez balsstiesībām. Ievērojot minēto nosacījumu, šādu dalību reglamentē tie paši noteikumi un procedūras, ko piemēro Eiropas Savienības dalībvalstu pārstāvjiem, tostarp tiesības izteikties un procedūras informācijas un dokumentu saņemšanai saistībā ar jautājumiem, kuri attiecas uz Ziemeļmaķedoniju. 9. Ziemeļmaķedonija var piedalīties Eiropas pētniecības infrastruktūras konsorcijā (ERIC) saskaņā ar Padomes Regulu (EK) Nr. 723/2009 (8) tās jaunākajā redakcijā un tiesību aktu, ar ko izveido ERIC. 10. Ceļa un uzturēšanās izdevumus, kas radušies Ziemeļmaķedonijas pārstāvjiem un ekspertiem, kuri kā novērotāji piedalās Lēmuma (ES) 2021/764 14. pantā minētās komitejas darbā vai citās sanāksmēs saistībā ar programmas “Apvārsnis Eiropa” īstenošanu, Eiropas Savienība atmaksā uz tāda paša pamata un saskaņā ar tādām pašām procedūrām, kas ir spēkā attiecībā uz Eiropas Savienības dalībvalstu pārstāvjiem. 11. Puses pieliek visas pūles, lai saskaņā ar spēkā esošajiem noteikumiem sekmētu to zinātnieku brīvu pārvietošanos un uzturēšanos, kuri piedalās šajā nolīgumā paredzētajās darbībās, un lai veicinātu tādu preču un pakalpojumu pārrobežu apriti, kurus paredzēts izmantot šādās darbībās. 12. Ziemeļmaķedonija veic visus vajadzīgos pasākumus, lai nodrošinātu, ka Ziemeļmaķedonijā iegādātās vai Ziemeļmaķedonijā importētās preces un pakalpojumi, kas tiek daļēji vai pilnībā finansēti saskaņā ar dotāciju nolīgumiem un/vai līgumiem, kuri noslēgti darbību īstenošanai saskaņā ar šo nolīgumu, ir atbrīvoti no muitas nodokļiem, ievedmuitas nodokļiem un citiem Ziemeļmaķedonijā piemērojamiem nodokļiem, ieskaitot PVN.

3. pants Finansiālais ieguldījums 1. Ziemeļmaķedonija vai Ziemeļmaķedonijas tiesību subjekti var piedalīties programmā “Apvārsnis Eiropa” tikai tad, ja Gruzija veic finansiālu ieguldījumu programmā un ar to saistītajās pārvaldības, izpildes un darbības izmaksās, kas paredzētas Eiropas Savienības vispārējā budžetā (turpmāk “Savienības budžets”). 2. Finansiālo ieguldījumu veido šādu elementu summa: a) darbības ieguldījums; un b) dalības maksa. 3. Finansiālo ieguldījumu veic kā ikgadēju vienreizēju maksājumu, un to veic vēlākais maijā. 4. Darbības ieguldījums sedz programmas darbības un atbalsta izdevumus un papildina gan saistību, gan maksājumu apropriāciju summas, kas iekļautas Savienības galīgi pieņemtajā budžetā programmai “Apvārsnis Eiropa”, ieskaitot visas apropriācijas, kas atbilst atceltajām saistībām, kuras atkal darītas pieejamas, kā minēts Eiropas Parlamenta un Padomes Regulas (ES, Euratom) 2018/1046 (9) tās jaunākajā redakcijā (turpmāk “Finanšu regula”) 15. panta 3. punktā, un kas ir palielinātas ar ārējiem piešķirtajiem ieņēmumiem, kuri nerodas no citu līdzekļu devēju finansiāliem ieguldījumiem programmā “Apvārsnis Eiropa” (10). Attiecībā uz ārējiem piešķirtajiem ieņēmumiem, kuri iedalīti programmai “Apvārsnis Eiropa” saskaņā ar 3. panta 1. punktu Padomes Regulā (ES) 2020/2094, ar ko izveido Eiropas Savienības Atveseļošanas instrumentu ekonomikas atveseļošanas atbalstam pēc Covid-19 krīzes (11), šis palielinājums atbilst gada apropriācijām, kas norādītas budžeta projektam pievienotajos dokumentos attiecībā uz programmu “Apvārsnis Eiropa”. 5. Sākotnējais darbības ieguldījums ir balstīts uz iemaksu sadalījumu, kas definēts kā Ziemeļmaķedonijas iekšzemes kopprodukta (IKP) tirgus cenās attiecība pret Eiropas Savienības IKP tirgus cenās. Piemērojamos IKP tirgus cenās nosaka īpašie Komisijas dienesti, pamatojoties uz jaunākajiem statistikas datiem, kas pieejami budžeta aprēķiniem gadā pirms gada, kurā jāveic ikgadējais maksājums. Atkāpjoties no šā noteikuma, 2021. gadam sākotnējo darbības ieguldījumu balsta uz 2019. gada IKP tirgus cenās. Šā iemaksu sadalījuma korekcijas ir noteiktas I pielikumā. 6. Sākotnējo darbības ieguldījumu aprēķina, piemērojot koriģēto iemaksu sadalījumu sākotnējām saistību apropriācijām, kas iekļautas Eiropas Savienības galīgi pieņemtajā budžetā attiecīgajam gadam programmas “Apvārsnis Eiropa” finansēšanai un ir palielinātas saskaņā ar šā panta 4. punktu. 7. Dalības maksa ir 4 % no gada sākotnējā darbības ieguldījuma, kas aprēķināts saskaņā ar šā panta 5. un 6. punktu, un to ievieš pakāpeniski, kā noteikts I pielikumā. Dalības maksai nepiemēro korekcijas vai labojumus ar atpakaļejošu spēku. 8. Sākotnējo darbības ieguldījumu N gadam var koriģēt ar atpakaļejošu spēku uz augšu vai uz leju vienā vai vairākos nākamajos gados, pamatojoties uz budžeta saistībām, kas attiecas uz konkrētā N gada saistību apropriācijām, kuras ir palielinātas saskaņā ar šā panta 4. punktu, to izpildi, izmantojot juridiskas saistības, un to atcelšanu. Sīki izstrādāti nosacījumi šā panta īstenošanai ir izklāstīti I pielikumā. 9. Eiropas Savienība sniedz Ziemeļmaķedonijai tādu informāciju par tās finansiālo dalību, kura ir iekļauta ar budžetu, grāmatvedību, izpildi un novērtēšanu saistītajā informācijā, ko iesniedz Eiropas Savienības budžeta lēmējiestādēm un budžeta izpildes apstiprinātājiestādēm attiecībā uz programmu “Apvārsnis Eiropa”. Šo informāciju sniedz, pienācīgi ņemot vērā Eiropas Savienības un Ziemeļmaķedonijas konfidencialitātes un datu aizsardzības noteikumus, un tā neskar informāciju, ko Ziemeļmaķedonijai ir tiesības saņemt saskaņā ar III pielikumu. 10. Visus Ziemeļmaķedonijas ieguldījumus vai Eiropas Savienības maksājumus, kā arī maksājamo vai saņemamo summu aprēķinus veic euro.

4. pants Automātiskās korekcijas mehānisms 1. Ziemeļmaķedonijas sākotnējam darbības ieguldījumam N gadā, kas koriģēts saskaņā ar 3. panta 8. punktu, piemēro automātiskās korekcijas mehānismu, un automātisko korekciju aprēķina N + 2 gadā. Tā pamatā ir Ziemeļmaķedonijas un Ziemeļmaķedonijas tiesību subjektu veikums programmas “Apvārsnis Eiropa” daļās, kuras īsteno, izmantojot konkurenciālas dotācijas, ko finansē no N gada saistību apropriācijām, kuras ir palielinātas saskaņā ar 3. panta 4. punktu. Automātiskās korekcijas summu aprēķina, pamatojoties uz starpību starp: a) to konkurenciālo dotāciju juridisko saistību sākotnējo summu, kuras faktiski noslēgtas ar Ziemeļmaķedoniju vai Ziemeļmaķedonijas tiesību subjektiem un kuras finansē no N gada saistību apropriācijām, kas ir palielinātas saskaņā ar 3. panta 4. punktu; un b) attiecīgo Ziemeļmaķedonijas samaksāto N gada darbības ieguldījumu, kas koriģēts saskaņā ar 3. panta 8. punktu, izņemot neintervencionālas izmaksas, ko finansē no N gada saistību apropriācijām, kuras ir palielinātas saskaņā ar 3. panta 4. punktu. 2. Ja 1. punktā minētā summa neatkarīgi no tā, vai šī summa ir pozitīva vai negatīva, pārsniedz 8 % no atbilstošā sākotnējā darbības ieguldījuma, kas koriģēts saskaņā ar 3. panta 8. punktu, Ziemeļmaķedonijas sākotnējo N gada darbības ieguldījumu koriģē. Summa, kas Ziemeļmaķedonijai jāmaksā vai jāsaņem kā papildu ieguldījums vai Ziemeļmaķedonijas ieguldījuma samazinājums saskaņā ar automātiskās korekcijas mehānismu, ir summa, kas pārsniedz minēto 8 % robežvērtību. Summa, kas ir mazāka par minēto 8 % robežvērtību, netiks ņemta vērā, aprēķinot veicamo vai kompensējamo papildu ieguldījumu. 3. Sīki izstrādāti noteikumi par automātiskās korekcijas mehānismu ir izklāstīti I pielikumā.

5. pants Savstarpība 1. Eiropas Savienībā iedibināti tiesību subjekti var piedalīties Ziemeļmaķedonijas programmās, pasākumos, projektos, instrumentos vai to daļās, kas ir līdzvērtīgas programmai “Apvārsnis Eiropa”, saskaņā ar Ziemeļmaķedonijas iekšējiem leģislatīvajiem aktiem. 2. Neizsmeļošs Ziemeļmaķedonijas līdzvērtīgo programmu, pasākumu, projektu, instrumentu vai to daļu saraksts ir sniegts II pielikumā. 3. Uz Savienībā iedibinātiem tiesību subjektiem, kurus finansē Ziemeļmaķedonija, attiecas Ziemeļmaķedonijas tiesību akti, kas reglamentē pētniecības un inovācijas programmu, pasākumu, projektu, instrumentu vai to daļu darbību. Ja finansējums netiek nodrošināts, Savienībā iedibināti tiesību subjekti var piedalīties ar pašu līdzekļiem.

6. pants Atvērtā zinātne Puses savās programmās, pasākumos, projektos un instrumentos savstarpēji veicina un mudina izmantot atvērtās zinātnes praksi saskaņā ar programmas “Apvārsnis Eiropa” noteikumiem un Ziemeļmaķedonijas iekšējiem leģislatīvajiem aktiem.

7. pants Pārraudzība, izvērtēšana un ziņojumi 1. Neskarot Komisijas, Eiropas Biroja krāpšanas apkarošanai (OLAF) un Eiropas Savienības Revīzijas palātas pienākumus saistībā ar programmas “Apvārsnis Eiropa” uzraudzību un izvērtēšanu, Ziemeļmaķedonijas dalība minētajā programmā tiek pastāvīgi uzraudzīta uz partnerības pamata, iesaistot Komisiju un Ziemeļmaķedoniju. 2. Noteikumi par pareizu finanšu pārvaldību, tostarp par finanšu kontroli, līdzekļu atgūšanu un citiem krāpšanas apkarošanas pasākumiem saistībā ar Eiropas Savienības finansējumu, kas piešķirts saskaņā ar šo nolīgumu, ir izklāstīti III pielikumā.

8. pants ES un Ziemeļmaķedonijas Apvienotā pētniecības un inovācijas komiteja 1. Ar šo tiek izveidota ES un Ziemeļmaķedonijas Apvienotā pētniecības un inovācijas komiteja (turpmāk “ES un Ziemeļmaķedonijas Apvienotā komiteja”). ES un Ziemeļmaķedonijas Apvienotajai komitejai ir šādi uzdevumi: a) novērtēt, izvērtēt un pārskatīt šā nolīguma īstenošanu, jo īpaši: i) Ziemeļmaķedonijas tiesību subjektu dalību un sniegumu programmā “Apvārsnis Eiropa”; ii) (savstarpējo) atvērtību pret katrā Pusē iedibināto tiesību subjektu dalību otras Puses programmās, pasākumos, projektos, instrumentos vai to daļās; iii) finansiālā ieguldījuma mehānisma un automātiskās korekcijas mehānisma īstenošanu saskaņā ar 3. un 4. pantu; iv) informācijas apmaiņu un iespējamo jautājumu izskatīšanu attiecībā uz rezultātu izmantošanu, tostarp intelektuālā īpašuma tiesībām; b) pēc jebkuras Puses pieprasījuma apspriest ierobežojumus, ko Puses piemēro vai plāno piemērot attiecībā uz piekļuvi savām attiecīgajām pētniecības un inovācijas programmām, tostarp un jo īpaši attiecībā uz darbībām, kas saistītas ar to stratēģiskajiem aktīviem, interesēm, autonomiju vai drošību; c) izvērtēt, kā uzlabot un attīstīt sadarbību; d) kopīgi apspriest ar pētniecību un inovāciju saistīto rīcībpolitiku nākotnes virzienus un prioritātes un kopīgu interešu pētniecības plānošanu; un e) apmainīties ar informāciju, cita starpā par jauniem tiesību aktiem, lēmumiem vai valsts pētniecības un inovācijas programmām, kas attiecas uz šā nolīguma īstenošanu. 2. ES un Ziemeļmaķedonijas Apvienotā komiteja, kuru veido Eiropas Savienības un Ziemeļmaķedonijas pārstāvji, pieņem savu reglamentu. 3. ES un Ziemeļmaķedonijas Apvienotā komiteja var nolemt uz ad hoc pamata izveidot jebkādu ekspertu līmeņa darba grupu / padomdevēju struktūru, kas var palīdzēt īstenot šo nolīgumu. 4. ES un Ziemeļmaķedonijas Apvienotā komiteja tiekas vismaz reizi gadā un, ja to prasa īpaši apstākļi, pēc jebkuras Puses pieprasījuma. Sanāksmes pārmaiņus organizē un rīko Eiropas Savienība un Ziemeļmaķedonijas valdība. 5. ES un Ziemeļmaķedonijas Apvienotā komiteja strādā pastāvīgi, ar jebkādiem saziņas līdzekļiem apmainoties ar attiecīgo informāciju, jo īpaši ar informāciju par Ziemeļmaķedonijas tiesību subjektu dalību/sniegumu. Vajadzības gadījumā ES un Ziemeļmaķedonijas Apvienotā komiteja var veikt savus uzdevumus rakstiski.

9. pants Nobeiguma noteikumi 1. Šis nolīgums stājas spēkā dienā, kad Puses viena otrai ir paziņojušas par savu iekšējo šim nolūkam nepieciešamo procedūru pabeigšanu. 2. Šo nolīgumu piemēro no 2021. gada 1. janvāra. Tas ir spēkā tik ilgi, cik nepieciešams, lai tiktu pabeigti visi projekti, darbības, aktivitātes vai to daļas, ko finansē no programmas “Apvārsnis Eiropa”, visas darbības, ko nepieciešams veikt, lai aizsargātu Eiropas Savienības finanšu intereses, un visas finansiālās saistības, kas izriet no šā Pušu nolīguma īstenošanas. 3. Eiropas Savienība un Ziemeļmaķedonija var piemērot šo nolīgumu provizoriski saskaņā ar savām attiecīgajām iekšējām procedūrām un tiesību aktiem. Pagaidu piemērošana sākas dienā, kad Puses viena otrai ir paziņojušas par šim nolūkam nepieciešamo iekšējo procedūru pabeigšanu. 4. Ja Ziemeļmaķedonija paziņo Komisijai, kura rīkojas Eiropas Savienības vārdā, ka tā nepabeigs savas iekšējās procedūras, kas nepieciešamas, lai šis nolīgums stātos spēkā, šā nolīguma pagaidu piemērošana beidzas dienā, kad Komisija saņem šo paziņojumu, un tas ir uzskatāms par šā nolīguma izbeigšanas datumu. 5. Eiropas Savienība var apturēt šā nolīguma piemērošanu, ja Ziemeļmaķedonija daļēji vai vispār neveic finansiālo ieguldījumu, kas saskaņā ar šo nolīgumu tai jāmaksā. Maksājuma neveikšanas gadījumā, kas var būtiski apdraudēt programmas “Apvārsnis Eiropa” īstenošanu un pārvaldību, Komisija nosūta oficiālu atgādinājuma vēstuli. Ja maksājums netiek veikts 20 darbdienu laikā pēc oficiālās atgādinājuma vēstules, Komisija, nosūtot oficiālu paziņojuma vēstuli, informē Ziemeļmaķedoniju par šā nolīguma piemērošanas apturēšanu, kas stājas spēkā 15 dienas pēc tam, kad Ziemeļmaķedonija ir saņēmusi šo paziņojumu. Ja šā nolīguma piemērošana tiek apturēta, Ziemeļmaķedonijā iedibināti tiesību subjekti nav tiesīgi piedalīties piešķiršanas procedūrās, kuras vēl nav pabeigtas laikā, kad apturēšana stājas spēkā. Piešķiršanas procedūru uzskata par pabeigtu, kad šīs procedūras rezultātā ir notikusi juridisku saistību uzņemšanās. Apturēšana neietekmē tādas juridiskās saistības, kas noslēgtas ar Ziemeļmaķedonijā iedibinātiem tiesību subjektiem pirms apturēšanas stāšanās spēkā. Šo nolīgumu turpina piemērot minētajām juridiskajām saistībām. Eiropas Savienība nekavējoties informē Ziemeļmaķedoniju, tiklīdz Eiropas Savienība ir saņēmusi visu maksājamā finansiālā ieguldījuma summu. Apturēšanu atceļ uzreiz pēc šā paziņojuma. No datuma, ar kuru apturēšana ir atcelta, Ziemeļmaķedonijas tiesību subjekti atkal ir tiesīgi piedalīties piešķiršanas procedūrās, kas sāktas pēc šā datuma, un piešķiršanas procedūrās, kas sāktas pirms šā datuma un kam vēl nav beidzies pieteikumu iesniegšanas termiņš. 6. Jebkura Puse var izbeigt šo nolīgumu jebkurā laikā, rakstiski paziņojot par nodomu to izbeigt. Izbeigšana stājas spēkā trīs kalendāros mēnešus pēc dienas, kad rakstiskais paziņojums sasniedzis adresātu. Izbeigšanas spēkā stāšanās diena ir uzskatāma par nolīguma izbeigšanas datumu. 7. Puses vienojas, ka tad, ja pārtrauc šā nolīguma pagaidu piemērošanu saskaņā ar šā panta 4. punktu vai tas tiek izbeigts saskaņā ar šā panta 6. punktu: a) projekti, darbības, aktivitātes vai to daļas, attiecībā uz kurām šā nolīguma pagaidu piemērošanas laikā un/vai pēc šā nolīguma stāšanās spēkā un pirms šā nolīguma piemērošanas pārtraukšanas vai izbeigšanas ir uzņemtas juridiskas saistības, turpinās līdz to izpildei saskaņā ar šajā nolīgumā paredzētajiem nosacījumiem; b) ikgadējo finansiālo ieguldījumu N gadā, kurā pārtrauc šā nolīguma pagaidu piemērošanu vai to izbeidz, pilnībā samaksā saskaņā ar 3. pantu. N gada darbības ieguldījumu koriģē saskaņā ar šā nolīguma 3. panta 8. punktu, un tā labojumus veic saskaņā ar šā nolīguma 4. pantu. Samaksātā dalības maksa par N gadu netiek koriģēta vai labota; c) pēc gada, kurā beidzas šā nolīguma pagaidu piemērošana vai tas tiek izbeigts, sākotnējie darbības ieguldījumi, kas iemaksāti par gadiem, kuros tika piemērots šis nolīgums, tiek koriģēti saskaņā ar 3. panta 8. punktu un tiek automātiski laboti saskaņā ar šā nolīguma 4. pantu. Puses, savstarpēji vienojoties, atrisina visas pārējās šā nolīguma izbeigšanas vai pagaidu piemērošanas pārtraukšanas sekas. 8. Šo nolīgumu var grozīt tikai rakstiski pēc Pušu abpusējas piekrišanas. Grozījumi stājas spēkā saskaņā ar to pašu procedūru, kas piemērojama attiecībā uz šā nolīguma stāšanos spēkā. 9. Šā nolīguma pielikumi ir šā nolīguma neatņemama sastāvdaļa. Šis nolīgums ir sagatavots divos eksemplāros angļu un maķedoniešu valodā, un abi teksti ir vienlīdz autentiski. Atšķirīgas interpretācijas gadījumā noteicošais ir teksts angļu valodā.

Briselē, 2021. gada 6. decembrī, un Skopjē, 2021. gada 30. novembrī. Komisijas, kas pārstāv Eiropas Savienību, vārdā – inovācijas, pētniecības, kultūras, izglītības un jaunatnes lietu komisāre Mariya GABRIEL Ziemeļmaķedonijas valdības vārdā – izglītības un zinātnes ministre Mila CAROVSKA

(1) OV L 192, 22.7.2005., 23. lpp.

(2) Šim nolīgumam ir tāds pats juridiskais spēks kā saprašanās memorandam, kas paziņots saskaņā ar Protokolu Stabilizācijas un asociācijas nolīgumam starp Eiropas Kopienām un to dalībvalstīm, no vienas puses, un Bijušo Dienvidslāvijas Maķedonijas Republiku, no otras puses, saistībā ar Pamatnolīgumu starp Eiropas Kopienu un Bijušo Dienvidslāvijas Maķedonijas Republiku, ar ko nosaka vispārējos principus Bijušās Dienvidslāvijas Maķedonijas Republikas dalībai Kopienas programmās.

(3) Eiropas Parlamenta un Padomes Regula (ES) 2021/695 (2021. gada 28. aprīlis), ar ko izveido pētniecības un inovācijas pamatprogrammu “Apvārsnis Eiropa”, nosaka tās dalības un rezultātu izplatīšanas noteikumus un atceļ Regulas (ES) Nr. 1290/2013 un (ES) Nr. 1291/2013 (OV L 170, 12.5.2021., 1. lpp.).

(4) Padomes Lēmums (ES) 2021/764 (2021. gada 10. maijs), ar ko izveido īpašo programmu, ar kuru īsteno pētniecības un inovācijas pamatprogrammu “Apvārsnis Eiropa”, un atceļ Lēmumu 2013/743/ES (OV L 167 I, 12.5.2021., 1. lpp.).

(5) Eiropas Parlamenta un Padomes Regula (ES) 2021/819 (2021. gada 20. maijs) par Eiropas Inovāciju un tehnoloģiju institūtu (pārstrādāta redakcija) (OV L 189, 28.5.2021., 61. lpp.).

(6) Eiropas Parlamenta un Padomes Lēmums (ES) 2021/820 (2021. gada 20. maijs) par Eiropas Inovāciju un tehnoloģiju institūta (EIT) stratēģisko inovāciju programmu 2021.–2027. gadam: Eiropas inovācijas talanta un spējas sekmēšana un Lēmuma Nr. 1312/2013/ES atcelšana (OV L 189, 28.5.2021., 91. lpp.).

(7) ES ierobežojošie pasākumi tiek pieņemti saskaņā ar Līguma par Eiropas Savienību 29. pantu vai Līguma par Eiropas Savienības darbību 215. pantu.

(8) Padomes Regula (EK) Nr. 723/2009 (2009. gada 25. jūnijs) par Kopienas tiesisko regulējumu, ko piemēro Eiropas pētniecības infrastruktūras konsorcijam (ERIC) (OV L 206, 8.8.2009., 1. lpp.).

(9) Eiropas Parlamenta un Padomes Regula (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (OV L 193, 30.7.2018., 1. lpp.).

(10) Tie jo īpaši ietver resursus no Eiropas Savienības Atveseļošanas instrumenta, kurš izveidots ar Padomes Regulu (ES) 2020/2094 (2020. gada 14. decembris), ar ko izveido Eiropas Savienības Atveseļošanas instrumentu ekonomikas atveseļošanas atbalstam pēc Covid-19 krīzes (OV L 433 I, 22.12.2020., 23. lpp.).

(11) OV L 433 I, 22.12.2020., 23. lpp.